b'\n_START_ARTICLE_\nMas Gassol\n_START_SECTION_\nDescripci\xc3\xb3\n_START_PARAGRAPH_\nEl Mas Gassol est\xc3\xa0 situat en un tur\xc3\xb3, envoltat d\'un petit jard\xc3\xad abandonat. \xc3\x89s un conjunt d\'edificacions entorn d\'un nucli central primitiu de planta rectangular format per planta baixa, pis, golfes i coberta de teula a dues vessants, en sentit longitudinal. La fa\xc3\xa7ana \xc3\xa9s sim\xc3\xa8trica. A la planta baixa hi ha, centrada, la porta principal rectangular i una finestra quadrada a cada costat. Al primer pis hi ha un balc\xc3\xb3 centrat i una finestra rectangular a cada constat. Les golfes estan formades per un conjunt de sis finestrals d\'arc de mig punt al centre i dues petites finestres d\'arc rebaixat a ambd\xc3\xb3s costats. \xc3\x89s remarcable l\'escut her\xc3\xa0ldic que apareix damunt la llinda de la porta central, on hi ha una estrella de set puntes dues feixes ondulades i un altre element (actualment, el dibuix gaireb\xc3\xa9 no \xc3\xa9s visible). El material \xc3\xa9s el paredat, arrebossat i pintat.\n_START_SECTION_\nHist\xc3\xb2ria\n_START_PARAGRAPH_\nEl Mas Gassol apareix documentat per primera vegada el 1682. Els propietaris, els Gassol, eren una de les fam\xc3\xadlies m\xc3\xa9s importants d\'Alcover. Tenien diverses possessions i drets de senyoria, i una casa al nucli urb\xc3\xa0 de la vila. La fam\xc3\xadlia Gassol va col\xc2\xb7laborar en les despeses per a la construcci\xc3\xb3 del retaule de l\'esgl\xc3\xa9sia Nova d\'Alcover. En l\'actualitat, tant la masia com les terres de la finca es troben en venda per formar una urbanitzaci\xc3\xb3 residencial: "Urbanitzaci\xc3\xb3 Mas Gassol".'